Sauli Niinistö vieraili Kuopiossa torstaina, kertoo Savon Sanomat.

Sauli Niinistö esiintyi itsevarmana Kuopiossa. Kuva kampanjoinnista Seinäjoelta. TOMMI PARKKONEN

Nykyinen tasavallan presidentti ja presidenttiehdokas Sauli Niinistö vieraili torstaina Kuopion torilla, jossa hän piti puheen paikalle tulleille kansalaisille. Torivierailun jälkeen Niinistö osallistui Kuopion kaupungintalon juhlasalin keskustelutilaisuuteen.

Savon Sanomien mukaan tilaisuudesta poistetuessaan Niinistöä tervehti Kuopion kaupunginvaltuutettu ja vasemmistoliiton entinen kansanedustaja Erkki Virtanen, joka lupaili äänestävänsä Niinistöä toisella kierroksella. Niinistö oli antanut hänelle itsevarman vastauksen.

- Sitä ei tule.

Niinistöä on tituleerattu vaalikampanjan aikana ylivoimaiseksi ennakkosuosikiksi. Jos Niinistö kuitenkin valittaisiin jatkokaudelle jo ensimmäisellä kierroksella, olisi se ainutlaatuinen tapahtuma. Ketään ei ole valittu ensimmäisellä kierroksella nykymuotoisen presidentinvaalin aikana.

Ylen lokakuussa tehdyssä kyselyssä 76 prosenttia suomalaisista kannatti Niinistön valintaa jatkokaudelle. Kyselyssä toiseksi tuli vihreiden Pekka Haavisto.

Lähde: Savon Sanomat